STEC-PAEอู้ฟู่งานล้นดันกำไรโป่ง
STEC รุกธุรกิจตามแผน ยอดขายโต 20% มาร์จินเฉียด 10% พีเออีคว้างาน ปตท.สผ. กินยาวถึงปี 2558
22 ก.พ. 2556

STEC รุกธุรกิจตามแผน ยอดขายโต 20% มาร์จินเฉียด 10% พีเออีคว้างาน ปตท.สผ. กินยาวถึงปี 2558 
น.ส.ฉัตรา ปุณณรุจาวงษ์ ผู้จัดการฝ่ายการเงินและการลงทุน บริษัท ซิโนไทย เอ็นจีเนียริ่ง แอนด์ คอนสตรัคชั่น (STEC) เปิดเผยว่า ปีนี้บริษัทคาดว่ายอดขายจะเพิ่มขึ้น 15-20% จากปีก่อนที่ทำได้ 1.9 หมื่นล้านบาท โดยตอนนี้บริษัทมีงานที่อยู่ในมือ (แบ็กล็อก) ที่ 6 หมื่นล้านบาท แบ่งเป็นงานที่คงค้างจากปีที่แล้ว 5.55 หมื่นล้านบาท งานที่เพิ่งเซ็นสัญญาเมื่อต้นปี 3,846 ล้านบาท และงานที่รอเซ็นสัญญา 755 ล้านบาท
“จะเห็นได้ว่าบริษัทมีแบ็กล็อกในมือกินยาวไปถึงอีก 2 ปีข้างหน้า โดยเฉลี่ยมีแบ็กล็อกที่รอรับรู้รายได้ปีละ 2 หมื่นล้านบาท ส่วนใหญ่หรือประมาณ 50% จะมาจากงานก่อสร้างรถไฟฟ้าทั้งหมด 5 สี รองลงมางานก่อสร้างรถไฟฟ้าขนาดใหญ่ 2 แห่ง ขนาด 1,600 เมกะวัตต์ นอกจากนั้นเป็นงานซ่อมบำรุงและก่อสร้างอาคารต่างๆ”
ขณะที่ปีนี้ยังคงตั้งเป้ารักษาอัตรากำไรขั้นต้นอยู่ในระดับเดิมที่ 89% และอัตรากำไรสุทธิที่ 56% ให้ได้เหมือนตลอด 3 ปีที่ผ่านมา 
อย่างไรก็ตาม บริษัทก็จะพยายามควบคุมต้นทุนการดำเนินงานให้ดีขึ้น ซึ่งมองว่าราคาวัสดุก่อสร้างต้องเพิ่มขึ้น แต่ถ้าราคาค่อยๆ ปรับขึ้น บริษัทมั่นใจว่าสามารถบริหารจัดการได้ โดยปีนี้บริษัทยังมองความเสี่ยงคือ การควบคุมต้นทุนเป็นหลัก ดังนั้นบริษัทจำเป็นที่ต้องถือครองเงินสดในมือให้มากที่สุด และใช้อย่างระมัดระวัง โดยปัจจุบันมีเงินสดในมืออยู่ที่ 7,190 ล้านบาท ขณะที่มีหนี้อยู่เพียง 414 ล้านบาท ซึ่งเป็นหนี้ในการซื้อเครื่องจักรเท่านั้น
ด้านบริษัท พีเออี (ประเทศไทย) หรือ PAE นายรัตนพล วงศ์นภาจันทร์ กรรมการผู้จัดการ กล่าวว่า บริษัทได้ทำสัญญาโครงการปรับปรุงสาธารณูปโภค สำหรับการสำรวจและผลิตน้ำมันและก๊าซธรรมชาติที่แหล่งผลิตน้ำมัน ลานกระบือ จ.กำแพงเพชร (แหล่งสิริกิติ์) หรือ S1 กับบริษัท ปตท.สำรวจและผลิตปิโตรเลียม (PTTEP) มูลค่างานโครงการเฟสแรก 908 ล้านบาท ระยะเวลาสัญญา 3 ปี (2556-2558) และหาก PTTEP ลงทุนในเฟสต่อไป บริษัทก็จะเป็นผู้ดำเนินงาน
ทั้งนี้ PTTEP เตรียมแผนลงทุนโครงการดังกล่าวในปีนี้ไว้ที่ 5,000 ล้านบาท และปี 2557 กว่า 1 หมื่นล้านบาท จะส่งผลดีต่อผลประกอบการในปีนี้และในอนาคต เนื่องจากจะเริ่มรับรู้ได้ตั้งแต่ไตรมาสแรก ปี 2556 เป็นต้นไป
บริษัทได้รับงานโครงการ S1 จะส่งผลให้มูลค่างานในมือเพิ่มเป็น 4,000 ล้านบาท ซึ่งจะทยอยรับรู้รายได้ในปีนี้ประมาณ 50% และส่วนที่เหลือจะทยอยรับรู้หมดในปี 2558